Regte aanstelling kan kredietafgradering moontlik afweerMaria Ramos. Foto: Home.barclays Die graderingsagentskap Moody’s Investors Services het die regering gewaarsku oor die stygende staatsskuld om sukkelende staatsbeheerde ondernemings uit hul finansiële verknorsing te help. Moody’s sê die hulp kan druk op die land se beleggingstatus plaas. Die waarskuwing het gekom voordat dit bekend geword het dat die Nasionale Tesourie weer moes ingryp om die kragvoorsiener Eskom met R5 miljard te help. Die minister van openbare ondernemings, Pravin Gordhan, het dit as ŉ voorskot beskryf wat van die regering se reddingspakket van R69 miljard oor drie jaar aan Eskom geleen gaan word. Gordhan het op die 702 Breakfast Show gesê dat planne nou gereed is om Eskom reg te ruk en te stabiliseer. Hy sê die werk sal van kragsentralevlak na die boonste vlak geskied. Hy het ook te kenne gegee dat daar daadwerklike planne is om kragvoorsiening van Eskom se jongste twee kragstasies – Medupi en Kusile – oor die medium termyn te normaliseer. Gordhan het erken dat daar nog probleme is, maar dat dit binnekort aandag gaan geniet. Eskom het ŉ kontantprobleem opgetel nadat die Chinese Ontwikkelingsbank se beplande lening nie gematerialiseer het nie. Tesourie moes inderhaas met Absa onderhandel om die R5 miljard te kry. Gordhan het afsonderlik gesê dat Eskom reeds R17,1 miljard rand van die R23 miljard uit die R69 miljard wat oor drie jaar vir ondersteuning verskaf sal word soos in die begroting aangekondig is, ontvang het. Die geld is reeds op 2 April goedgekeur. Eskom se skuldlas beloop R4 290 miljard. Dit word toegeskryf aan wanbestuur, korrupsie en staatskaping. Intussen sê Moody’s die opwaartse trajek van staatsskuld en swak ekonomiese groei kommerwekkend is. Hy voeg by dat die volgehoue beurtkrag in Februarie en Maart grootliks kan bydra tot trae ekonomiese groei in die eerste kwartaal. Daar was egter ŉ ligstraaltjie. Moody’s sê dat dit ŉ opswaai in vertroue verwag ná die verkiesing. Hy voeg by dat dit vol vertroue is dat president Cyril Ramaphosa met sy hervormingsplanne sal voortgaan Intussen het dit deurgeskemer dat die vorige Absa-bestuurshoof en grootbaas van die Nasionale Tesourie, Maria Ramos, oorweeg word om Eskom uit die moeras te lig. Ramos sê kennis met kapitaalmarkte en rolspelers by ontwikkelingsagentskappe soos die Internasionale Monetêre Fonds en die Wêreldbank kan haar handig te staan kom. Ontleders meen met so ŉ aanstelling sal die regering waarskynlik ook tyd kan wen om ŉ Moody’s-afgradering vry te spring.